
                REPUBLIKA HRVATSKA
    VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/24-02/
Ur.br: 2196-8-01/02-24-01
Bogdanovci, 18. lipanj 2024. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Anamarija Savić Bajac predlaže ovaj:

Z A P I S N I K

sa 42. sjednice općinskog vijeća koja je održana 18.06.2024. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Boris Grbić, Mirko Hardi, Zvonko Kostelnik, Mario Pavlović, Dalibor Katić, Gelo Marijan, Anamarija Savić Bajac

ODSUTNI VIJEĆNICI:  Jelena Vinaj, Zvonimir Mudri 

NAZOČNE SLUŽBENE OSOBE:
Maja Župan, Marko Barun, Darko Ruskaj, Ana Marić, Jaroslav Međeši

GOSTI:  Ahnetka Ivan, Ivan Božić


Predsjednica općinskog vijeća pozdravila je sve prisutne, te je predložio sljedeći dnevni red:

1. Usvajanje zapisnika s proteklih sjednica općinskog vijeća Općine Bogdanovci
2. Prijedlog Odluke o usvajanu godišnjeg izvještaja o izvršenju Proračuna Općine Bogdanovci za 2023. g
3. Prijedlog Odluke o usvajanju Izvješća o izvršenju Programa građenja komunalne infrastrukture u Općini Bogdanovci za 2023. g
4. Prijedlog Odluke o usvajanju Izvješća o izvršenju Programa održavanja komunalne infrastrukture u Općini Bogdanovci za 2023. g
5. Prijedlog Odluke o usvajanju Izvješća o izvršenju Programa socijalne skrbi Općine Bogdanovci za 2023. g
6. Prijedlog Odluke o usvajanju Izvješća o izvršenju Programa utroška sredstava šumskog doprinosa za 2023. g
7. Prijedlog Zaključka o usvajanju izvješća o izvršenju Programa javnih potreba u sportu za 2023. g
8. Prijedlog Zaključka o usvajanju izvješća o izvršenju Programa javnih potreba u kulturi za 2023. g
9. Prijedlog zaključka o usvajanju Izvješća o izvršenju Programa utropka sredstava naknade za zadržavanje 
10. Prijedlog Zaključka o usvajanju Izvješća o izvršenju Programa javnih potreba za udruge od posebnog interesa za Općinu Bogdanovci u 2023. g
11. Prijedlog Zaključka o usvajanju Izvješća o korištenju sredstava ostvarenih od prodaje, zakupa I dugogodišnjeg zakupa poljoprivrednog zemljišta u vlasništvu RH na području Općine Bogdanovci za 2023. g
12. Prijedlog Odluke o raspodjeli rezultata poslovanja za 2023. g
13. Prijedlog Odluke o izmjenama i dopunama Odluke o imenovanju povjerenstva za provođenje Javnog natječaja za zakup poljoprivrednog zemljišta u vlasništvu RH na području Općine Bogdanovci
14. Prijedlog Odluke o jednokratnoj novčanoj naknadi samohranim roditeljima i roditeljima sa četvero ili više djece na području Općine Bogdanovci
15. Prijedlog Odluke o jednokratnoj novčanoj pomoći roditeljima novorođene djece posvojiteljima I udomiteljima djece s područja Općine Bogdanovci
16. Prijedlog Odluke o uređenju prometa na području Općine Bogdanovci 
17. Prijedlog Odluke o podnošenju prijedloga i peticija građana
18. Različito

Dnevni red usvojen je JEDNOGLASNO.


Točka 1.
Predsjednica općinskog vijeća daje zapisnike sa proteklih sjednica Općinskog vijeća na raspravu. S obzirom da nije bilo nikakvih primjedbi, zapisnici su usvojeni JEDNOGLASNO.

[bookmark: _Hlk172110578]Točka 2.
Gosp. Barun pozdravlja nazočne, te prepušta riječ predsjedniku Odbora za proračun i financije, a koji se sastao sat vremena prije vijeća.
Gosp. Katić pozdravlja nazočne, te navodi kako se danas u 18 sati sastao Odbor za proračun i financije, nazočna su bila tri člana. Nakon načelnikovog izlaganja prijedloga Odluke o usvajanju godišnjeg izvještaja o izvršenju Proračuna, članovi Odbora imali su nekoliko pitanja i nejasnoća, na koje je načelnik odgovorio, te se prijedlog Odluke usvojio jednoglasno.
Nakon gosp. Katića, gosp. Barun detaljno je pojasnio izvršenje, posebno prihode, posebno rashode, višak/manjak, te stanje potraživanja i obveza na dan 31.12.2023. godine.
Napomenuo je da je bitno da nema odstupanja od Izmjena i dopuna Proračuna za 2023. godinu (rebalansa).
Također je napomenuo kako je stanje obveza s 31.12.2023. iznosilo 162.763,64 €, a s današnjim datumom stanje obveza iznosi cca. 52.000,00 €.
[bookmark: _Hlk169678980]S obzirom da nije bilo nikakvih pitanja, predsjednica vijeća daje ovu točku na glasanje, te je ista usvojena sa 7 glasova ZAi jednim suzdržanim.

Točka 3.
Predsjednica vijeća navodi kako su točka 3. pa sve do točke 12. usklađene sa izvršenjem Proračuna, te ih nema potrebe previše pojašnjavati.
Gosp. Barun navodi da je ukupno izvršenju Programa građenja komunalne infrastrukture za 2023. iznosi 185.015,49 €, od ukupnog plana koji je iznosio 192.000,00 €. Ukratko je naveo na čega se program odnosi, te da se isti izvršio sukladno financijskim mogućnostima.
Izvješće o izvršenju građenja komunalne infrastrukture za 2023. godinu usvojeno je sa 7 glasova ZA i jednim suzdržanim.

Točka 4.
Program održavanja komunalne infrastrukture za 2023. godinu izvršen je u iznosu od 133.500,77 €, a odnosi se na troškove javne rasvjete, održavanje i čišćenje javnih površina i groblja, održavanje nerazvrstanih cesta, te uređenje kanalske mreže, pojašnjava gosp. Barun.
Izvješće o izvršenju programa održavanja komunalne infrastrukture za 2023. godinu usvojeno je sa 7 glasova ZA i jednim suzdržanim.

Točka 5.
Sukladno članku 289. st. 1. Zakona o socijalnoj skrbi donosimo Odluku o usvajanju Izvješća o izvršenju Programa socijalne skrbi za 2023. godinu. Program je izvršen u iznosu od 62.562,49 €, a odnosi se na troškove podmirenja stanovanja korisnicima zajamčene minimalne naknade, pomoć obiteljima i kućanstvima, sufinanciranje prehrane socijalno ugroženim učenicima, porodiljne naknade, božićne paketiće, sufinanciranje prijevoza učenika srednjih škola, stipendije za redovne studente, ostale naknade iz proračuna u novcu, te pomoć za ogrjev, navodi načelnik. 
Odluka o usvajanju Izvješća Programa socijalne skrbi za 2023. godinu usvojena je sa 7 glasova ZA i jednim suzdržanim.

Točka 6.
Gosp. Barun pojašnjava da prihodi od šumskog doprinosa u 2023. godinu nisu ostvareni.
Odluka o prihvaćanju izvješća usvojena je sa 7 glasova ZA i jednim suzdržanim.


Točka 7.
Program javnih potreba u sportu izvršen je u iznosu od 45.681,69 €, a plan Programa iznosio je 48.300,00 €, navodi gosp. Barun.
Izvješće o izvršenju Programa javnih potreba u sportu na području Općine Bogdanovci za 2023. godinu usvojen je sa 7 glasova ZA i jednim suzdržanim.

Točka 8.
Program javnih potreba u kulturi izvršen je u iznosu od 8.000,00 €, a plan Programa iznosio je 9.000,00 €, navodi gosp. Barun.
Izvješće o izvršenju Programa javnih potreba u kulturi na području Općine Bogdanovci za 2023. godinu usvojen je sa 7 glasova ZA i jednim suzdržanim.

Točka 9.
Gosp. Barun navodi kako u 2023. godini nismo imali prihoda od utroška sredstava za zadržavanje nezakonito izgrađenih zgrada u prostoru, te je isto izvršenje 0,00 kn. 
Izvješće je usvojeno sa 7 glasova ZA i jednim suzdržanim.

Točka 10.
Načelnik konstatira da je Program javnih potreba za udruge od posebnog interesa izvršen u iznosu od 4.605,72 €, u odnosu na planiranih 5.500,00 €.  
Zaključak o usvajanju Izvješća o izvršenju Program javnih potreba za udruge od posebnog interesa usvojeno je sa 7 glasova ZA i jednim suzdržanim.

Točka 11.
U Izvješću o korištenju sredstava ostvarenih od prodaje, zakupa i dugogodišnjeg zakupa poljoprivrednog zemljišta u vlasništvu RH na području Općine Bogdanovci potkrala se jedna greška, tako da će se ispraviti čl. 1. točka 4. (podmirenje troškova vezanih za provedbu javnog natječaja za zakup poljoprivrednog zemljišta u vlasništvu RH) umjesto navedenih 11.108,49 €, izvršeno je 10.050,59 €. Sukladno navedenoj izmjeni, izmijenit će se i ukupno izvršenje navedenog Programa, navodi gosp. Ruskaj.
Prijedlog Izvješća usvojen je sa 7 glasova ZA i jednim suzdržanim.


Točka 12.
Gosp. Barun pojašnjava kako je Odluka o raspodjeli rezultata poslovanja za 2023. usklađenja također sa Izvršenje, te ju ne bi dodatno pojašnjavao.
Odluka je usvojena sa 7 glasova ZA i jednim suzdržanim.

Točka 13.
Gosp. Ruskaj navodi kako smo zaprimili e-mail gđe. Blanke Štefanek, koja zbog osobnih razloga daje ostavku na mjesto člana Povjerenstva za provedbu natječaja za zakup poljoprivrednog zemljišta u vlasništvu RH na području Općine Bogdanovci. Sukladno navedenom potrebno je imenovati novog člana, te Vas molimo ukoliko imate neki prijedlog da ga kažete. Napominje kako osoba mora biti po struci agronom. 
Nakon kratke rasprave predložen je Petar Božić iz Svinjarevaca, načelnik gosp. Barun zamoljen je da kontaktira gosp. Božića da vidi želi li pristati biti član Povjerenstva. Gosp. Barun kontaktirao je odmah gosp. Božića, međutim navedeni ne može prihvatiti biti član Povjerenstva s obzirom da planira sudjelovati kao ponuditelj na budućim natječajima.
S obzirom da više nije bilo prijedloga, predsjednica predlaže da se ova točka odgodi za iduću sjednicu vijeća, te da se do tada pronađe adekvatna osoba za ovo Povjerenstvo. Prijedlog je usvojen JEDNOGLASNO.

Točka 14.
Gosp. Barun predlaže usvajanje Odluke o jednokratnoj novčanoj naknadi samohranim roditeljima i roditeljima sa četvero ili više djece, da se pomogne navedenim roditeljima ali i da se potakne natalitet, s obzirom da ove godine do sada imamo jedno dijete rođeno i jednu trudnicu, u odnosu na prethodne godine jako je loša situacija.
Odlukom se uređuju uvjeti, način ostvarivanja, korištenja prava na naknadu za samohrane roditelje i roditelje s četvero i više djece, a prijedlog je da visina navedene naknade bude u godišnjem iznosu od 1.000,00 €.
Predsjednica vijeća daje ovu točku na raspravu.
Gosp. Gelo predlaže da na naknadu imaju pravo roditelji sa troje i više djece, gđa. Savić Bajac slaže se s navedenim prijedlogom. 
Gosp. Katić postavlja upit da li raspolažemo s podacima koliko imamo takvih obitelji i da li navedenu stavku imamo planiranu u Proračunu. Gosp.Barun odgovara s obzirom da ćemo ove godine puno manje novorođene djece, na toj stavci ostaje dosta sredstava, tako da imamo prostora za realizaciju prijedloga ove Odluke.
Gosp. Katić također konstatira kako se nisu isplatile uskrsnice umirovljenicima, a u nekoliko navrata smo o tome razgovarali, a sada donosimo ovu odluku, protiv koje nemam ništa protiv, međutim ako ima za sve ima i za umirovljenike. 
Gosp. Krizmanić pohvaljuje prijedlog Odluke i također se slaže sa prijedlogom gosp. Gele.
Gosp. Pavlović postavlja upit pročelniku da li za ovu odluku ima sredstava i mogućnosti za njezinu realizaciju, na što gosp. Ruskaj odgovara kako za prijedlog ovakve odluke imamo sredstava, međutim za prijedlog gosp. Gele nisam siguran, trebali bi napraviti analizu i vidjeti koliko imamo roditelja s troje i više djece, mislim da bi za to trebalo puno više sredstava.
Gosp. Božić mišljenja je da je prijedlog Odluke koja je u prilogu uz materijal za ovu sjednicu sasvim uredu i da ne bi ništa trebalo mijenjati. 
Nakon rasprave, predsjednica vijeća daje prijedlog da se naknada isplati samohranim roditeljima u iznosu od 1.000,00 €, te roditeljima s troje i više djece u iznosi od 500,00 €, te je isti izglasan za 7 glasova ZA i jednim glasom PROTIV.
Nakon glasanja gosp. Katić napušta sjednicu.
Nakon izglasavanja, ponovo se započinje rasprava, te se od pročelnika traži provjera Poslovnika, da se vidi da li je moguće povući glasanje i ponovo dati prijedlog na glasanje, s obzirom da se većina vijećnika pita da li ćemo zapravo imati dovoljno sredstava za izglasani prijedlog. 
Traži se stanka za provjeru Poslovnika.
Nakon stanke, gosp. Ruskaj navodi kako Poslovnikom nije propisano javno glasanje, nego samo tajno, te se možemo pridržavati tih odredbi. 
Gosp. Barun predlaže da se za ovu godinu usvoji prvi prijedlog Odluke, a da se zatim napravi analiza roditelja s troje djece, te da se takva odluka donese uz Proračun za 2025. godinu ukoliko su sredstva prihvatljiva.
Nakon kratke rasprave, predsjednica vijeća predlaže da se poništi prvotno glasanje, te da se za iduće vijeća napravi analiza koliko roditelja imamo s troje i više djece, da vidimo s koliko sredstava raspolažemo, te da onda donesemo odluku. Prijedlog je usvojen sa 4 glasa ZA i 2 glasa protiv.

Točka 15.
Kao i prethodno Odluka, tako se i ova odnosi na poboljšanje demografije i nataliteta, navodi gosp. Barun. Predlaže da se jednokratna novčana pomoć roditeljima novorođene djece, posvojiteljima i udomiteljima povisi na 1.000,00 €. Također predlaže da ukoliko se dijete rodi na Dan općine, novčana pomoć iznosi 2.000,00 €.
Gđa. Savić Bajac predlaže da se sredstva planiraju posebno za prvo, drugo i treće dijete, što više djece da se naknada povećava.
Nakon kratke rasprave prvotni Prijedlog Odluke daje se na glasanje, te se usvaja sa 5 glasova ZA i jednim PROTIV. 

Točka 16.
Gosp. Barun pojašnjava kako do sada nismo imali ovakvu Odluku, te da se ista donosi prvenstveno radi vatrogasnih prilaza, na koje se mještani parkiraju. Ukoliko izglasamo ovu Odluku komunalni redar moći će kažnjavati takve osobe. 
Gosp. Ruskaj nadovezao se kako se ovom Odlukom može riješiti problem napuštenih vozila, koja stoje na javnim površinama, a takvih ima dosta na području naše općine.
Također u ovoj Odluci postoji mogućnost naplate parkiranja, što vjerojatno neće nikada biti, međutim imamo i tu mogućnosti i odluka je u potpunosti usklađena sa Zakonom.
Gosp. Grbić navodi problem parkiranja ispred područne škole u Petrovcima, te se zbog nepropisano parkirani automobila ne vidi dobra preglednost pješačkog prelaza. Gosp. Ruskaj odgovara kako bi i to bilo regulirano ovom odlukom, jer u čl. 13. stoji kako je izričito zabranjeno parkiranje i zaustavljanje vozila na prilazima zgrada ambulanti, poslovnica Hrvatske pošte, područnih škola i na trgovima naselja te na prilazima zgradama za osobe smanjene pokretljivosti, osim vozila hitnih službi.
Nakon kratke rasprave, predsjednica vijeća daje ovu točku na glasanje, te je ista usvojena JEDNOGLASNO.

Točka 17.
Gđa. Savić Bajac navodi kako je uputila e-mail pročelniku vezano za pripajanje Gradu Vukovaru, da istraži način provođenja peticije, osobno smatra da je to najbolje rješenje, te daje riječ pročelniku da pojasni prijedlog Odluke.
Gosp. Ruskaj navodi kako je po naputku predsjednice vijeća istražio način donošenja ove odluke i način provođenja peticije, iako je imao kratak rok za ispitati sve to kvalitetno.
Navodi kako se odluka ne odnosi konkretno na peticiju za pripajanje gradu Vukovaru nego za općenito provođenje peticija. Ranije je upozorio predsjednicu u prepiskama putem e-maila, također želi upozoriti sada i vijećnike kako si se sukladno Zakonu o pravu na pristup informacijama ova Odluka prvo mora staviti na savjetovanje s javnošću, koje bi trebalo trajati 30 dana, međutim može i kraće ukoliko je to potrebno. Također bi prije toga trebali izmijeniti Plan savjetovanja s javnošću. Nakon što istekle savjetovanje, podnose se potrebna izvješća, te se nakon toga odluka stavlja na vijeće. 
Isto tako navodi kako smo sukladno čl. 4 i 5 ove odluke poslali upit Državom izbornom povjerenstvu kako bi nam pojasnili tko je nadležno upravno tijelo koje će utvrditi ukupan broj birača Općine Bogdanovci, međutim još uvijek nismo dobili nikakav odgovor. 
Gosp. Gelo postavlja upit da li je potrebno donijeti ovakav akt za provedbu peticije, na što gosp. Ruskaj odgovara da je, jer se ovom Odlukom regulira kako obrazac mora izgledati, način imenovanja povjerenstva za provedbu peticije, tko je nadležno tijelo za utvrđivanje broja birača, kao i ostale bitne stvari za provedbu peticije.
Gosp. Gelo navodi kako je Zakon dozvolio pribavljanje mišljenja građana putem zborova građana, te postavlja upit da li se i to regulira ovom Odlukom. Gosp. Ruskaj odgovara kako se takav način ispitivanje mišljenja ne regulira ovom odlukom, međutim i takav način ispitivanja mišljenja je u skladu sa Zakonom.
Nakon završetka rasprave, predsjednica vijeća daje ovu točku na raspravu, te je ista usvojena JEDNOGLASNO.
Točka 18.
RAZLIČITO
Predsjednica vijeća prepušta riječ načelniku kako bi nas izvijestio o novostima od zadnje sjednice općinskog vijeća.
Izvješće načelnika:
· Obavljen je larvicidni tretman suzbijanja komaraca 08.04. i naručen je tretman suzbijanja komaraca putem auta sa zemlje zbog moguće velike najezde komaraca na području naše općine i susjednih lokalnih jedinica koji će biti obavljen sutra od 19:30 do 22:00 h.
· Prijavljen je projekt uređenje i opremanje dječjeg igrališta Svinjarevci vrijednosti 33.797,16 €, natječaj nam nije odobren, pa nam je cilj krajem godine otvorit javnu nabavu kako bi realizacija iz financijskih razloga ušla u sljedeću godinu. 
· Dovršili smo realizaciju kupovine kuće u centru Petrovaca te smo sada u fazi pribavljanja ponuda radi čišćenja navedene kuće i građevinskog zemljišta. 
· Potpisali smo ugovore sa udrugama s područja općine Bogdanovci - ukupno planirana sredstva iznose 64.926,49 €
· Otvorili smo Noć knjige u Petrovcima 
· Prijavili smo projekt izgradnje ceste Petrovci – Bogdanovci, nažalost zbog nedostatka bodova nismo uspjeli biti u željenom rangu za financiranje projekta. Sa dokumentacijom ćemo se prijavljivati na druge natječaje istog karaktera.
· Odobrena su nam sredstva od MRRFEU za uređenje pješačkih staza i nogostupa ispred zgrade općine Bogdanovci u Bogdanovcima. Iznos od 30.000,00 €.
· Organizirali smo 3. čobanijadu povodom Dana općine, te smo ujedno popratili financijski i 25. Bogdanovačke folklorne večeri, također se ovim putem želim zahvaliti djelatnicima općine i udrugama iz Svinjarevaca koji su pomogli u realizaciji proslave Dana općine
· Na temelju informacije iz općine Starih Jankovci, vrtićka djece  iz Petrovaca koja idu u vrtić Krijesnica Stari Jankovci možda neće upast u vrtić, stoga smo u pregovorima da DV Vukovar 1 dogovorili da će od 01.09.2024. godine u Petrovcima krenut cjelodnevni 10-satni vrtić u punom kapacitetu do 15 djece prema prostoru koji imaju. Od jeseni imat ćemo dva područna objekta cjelodnevnog vrtića. 
· Odobren nam je projekt prekogranične suradnje Općine Bogdanovci i Doma zdravlja Domaljevac-Šamac ukupne vrijednosti 35.000,00 €, projektom će se dovršiti energetska obnova zgrade općine, izmjenom stolarije i bojanjem fasade. 
· U suradnji sa VMO Petrovci, UHDDR Petrovci održali smo likovnu radionicu i izložbu slika enkaustike tehnike slikanja koja je popraćena velikim brojem mještana. 
· Objavili smo Javni natječja za prodaju nekretnina iz Svinjarevaca i Petrovaca. Samo se javio jedan ponuditelj za Svinjarevce, a za četice u Petrovcima nitko. Iako su obaviješteni o javnom natječaju svi koji su poslali zamolbe prije samog početka postupka prodaje. 
· Prijavili smo projekt nabava komunalne opreme prema Ministarstvo prostornog uređenja, graditeljstva i državne imovine s ciljem novog vozila kosilice koja bi pomogla komunalnim djelatnicima u izvršavanju svojih obveza. 
· Popratili smo financijski sportsku akciju Svinjarevačkih 1200
· Podsjećamo da je od razdoblja od 01.06. - 31.10. zabranjeno loženje vatre na otvorenom prostoru. 
· U Petrovcima je održano 51. Petrovačko zvono 
· Nakon natječaja za mjesto asistenta u projektu zaželi zaposlen je gosp. Matko Eles iz Bogdanovaca. 
· Objavili smo javni natječaj za prijam u službu na radno mjesto referenta - komunalni redar s obzirom da smo potpisali sporazumni otkaz sa bivšim djelatnikom Marijanom Marićem, kojem se želimo zahvaliti na njegovom radu i suradnji svih ovih godina i zaželjeti mu sve najbolje u privatnom i poslovnom planu. 
· Odobren nam je projekt unaprijeđenja materijalnih uvjete doma kulture u petrovcima u suradnji sa vijećem rusinske nacionalne manjine. Sredstva smo ostvarili u iznosu od 32.700,00 €. Radovi su vezani za demontažu pozornice i izgradnja nove, nabava i ugradnja fiksnih sklopivih stolica za gledanje u dvorani s naslonjačem. 
· Također nam je u srijedu došao ugovor vezano za projekt opreme Nk Croatia Bogdanovci od LAG-a Srijem. U kratkom roku ići ćemo u javnu nabavu za realizacijom projekta. 
· Na temelju ponude realizirana je oprema za svlačionice NK petrovci u iznosu od 9.800,00 €, također isto planiramo i sa svlačionicama u NK Mladost Svinjarevci.
· Izgradnja invalidskog pristupa ispred zgrade općine ulazi u završnu fazu. 
· Konstituiran je Savjet mladih Općine Bogdanovci 
· Donesena je prva odluka o dodjeli potpore prema javnom pozivu o provođenju mjera sufinanciranje komunalnih priključaka i fotonaponskih elektrana samcima i obiteljima s područja Općine Bogdanovci u 2024. Godini. Nakon potpisivanja ugovora krenut ćemo u isplatu sredstava. 
· Prijavili smo projekt na Fond za zaštitu okoliša vezano za edukativnu radionicu zbrinjavanje otpada - vožnja brodom i adrenalinski park za djecu s područja općine - 7.250,00 €. 

Gosp. Ruskaj još jednom podsjeća na imenovanje sudaca porotnika, sukladno požurnici VSŽ. Napominje kako smo na nekoliko vijeća raspravljali o ovoj temi, pa ukoliko možda danas ima netko neki prijedlog da ga predloži.
Gosp. Gelo postavlja upit može li se očitovati županiji da nemamo prijedlog?! Pročelnik odgovara da može, te da ćemo takav odgovor poslati.


Gđa. Savić Bajac moli da se osvježe sprave u parkićima, brušenjem i bojanjem kao i klupe. Načelnik odgovara kako će to odraditi djelatnici javnih radova čim se smiri vegetacija bujanja trave.


Gosp. Božić navodi problem na groblju u Svinjarevcima, da su klupe uništene, ostali su samo betoni, pa da se stave štafle i naprave se nove klupe, te problem kapije na ulazu u groblje, da bi se trebala popraviti.

Gđa. Ivan moli da se kupi kanta za smeće ispred mrtvačnice u Petrovcima.


Gosp. Krizmanić upoznaje nazočne kako se održao sastanak načelnika, zamjenika načelnika, članova VMO-a i Udruge branitelja iz Petrovaca vezano za određena događanja i radove u Petrovcima. Jedan od prijedloga je i uređenje đerma i ribnjaka, dobili smo ponudu za izradu bunara, te očekujemo razgovor s predstavnicima Hrvatskih voda, trenutno su u gužvi zbog obrana od poplava.


Također navodi kako ima još jedan prijedlog, a to je postavljanje turističkih tabli na ulazu u Petrovce, kod đerma. Radi se o nekoj simbolici i poštivanju nacionalnih manjina u našoj općini.
Predlaže da se tabla ispiše recimo na hrvatskom, rusinskom, ukrajinskom, možda i njemačkom i engleskom jeziku.
Gosp. Pavlović postavlja upit zašto se izostavlja srpska nacionalna manjina kad je i ona prisutna u Petrovcima te dodaje da se u sva tri naselja Općine Bogdanovci na ćirilici stavi natpis „Dobro došli“ a na prijedlog gosp. Krizmanića, odnosno udruge branitelja iz Petrovaca.


Nakon kratke rasprave predsjednica vijeća završila je ovu sjednicu općinskog vijeća.

Završeno u 20:55 sati


Zapisničar							            Predsjednica općinskog vijeća
Maja Župan			   			         Anamarija Savić Bajac, bacc.admin.publ.

